# ACTA DE LA SESSIÓ EXTRAORDINÀRIA CELEBRADA PER L’AJUNTAMENT PLE EN DATA 18 D’ABRIL DE 2012

**Identificació de la sessió**

Caràcter: Extrardinària

Data: 18 d’abril de 2012

Lloc: Sala d’Actes de l’Ajuntament de Fontcoberta

Hora. Les 20,00h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

- Sr. Carles Pedrola Carreras

- Sr. Xavier Cros Verdaguer

* Sr. Narcís Bartis Bosch
* Sr. Lluís Freixa Macià
* Sra. Consol Mas i Torres.
* Sr. Francesc Molina Jiménez

Excusa assistència el Regidor Sr. Jaume Roura

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar els assumptes inclosos a l’ordre del dia .

**1.- APROVACIÓ PLEC DE CLÀUSULES ADMINISTRATIVES ADMINISTRATIVES PARTICULARS I PRESCRIPCIONS TÈCNIQUES DEL CONTRACTE DE GESTIO DEL SERVEI PÚBLIC DE LA LLAR D’INFANTS MUNICIPAL PER PROCEDIMENT NEGOCIAT.**

Es presenta a la Corporació el plec de clàusules administratives particulars i tècniques, que han de regir la contractació, mitjançant procediment negociat amb diversos criteris d’adjudicació, de la gestió del servei públic de la llar d’infants municipal, i es proposa la seva aprovació.

Pren la paraula la regidora Sra. Consol Mas i manifesta que agraeixen la informació i la col·laboració que han tingut en aquest tema, i que potser el seu grup hauria optat pel procediment negociat amb publicitat, per si quedes vacant, i pregunta tenen prevista aquesta possibilitat.

Pren la paraula el Regidor Sr. Narcís Bartis i contesta que no, que no creu que quedi vacant i que el procediment s’ha escollit apart d’altres conceptes pels terminis.

En relació a les quotes la Sra. Consol Mas diu que l’augment és important, però correcte.

Pren la paraula el Sr. Alcalde i diu que des de la Generalitat es comenta que per mantenir les llars d’infants potser s’ haurà de fer concert amb les privades.

La Regidora comenta que espera que es mantingui la subvenció de la Generalitat.

El Sr. Bartís explica que l’empresa actual va presentar unes despeses de 166.000 euros, que després d’estudiar els comptes i la seva gestió, han arribat a la conclusió que amb 134.000 euros es pot portar a terme la gestió de la llar d’infants.

La Sra. Consol demana que si la licitació quedés vacant si seria l’Ajuntament el que es faria càrrec de la llar?

El Sr. Bartis respon que no creu que quedi vacant, que si fos així haurien de prendre alguna determinació per no tancar la llar, i seguidament explica les ofertes de places a P0,P1,P2.

Seguidament es procedeix a la votació, i per unanimitat de tots els assistentss’acorda:

1.- Aprovar el Plec de Clàusules administratives particulars que han de regir la contractació de la gestió del servei públic de la llar d’infants municipal.

2.- Iniciar l’expedient per a la contractació de la gestió dels servei públic de la llar d’infants municipal pel procediment negociat sense publicitat, d’acord amb el que determina l’art. 172 de la llei 3/2011, de 14 de novembre,text refòs de la llei de contractes de sector públic, a fi de que puguin sol·licitar-se com a mínim 3 ofertes, recaient l’adjudicació en el licitador justificadament triat per l’òrgan de contractació.

**2.- APROVACIÓ BAREMS EN EL PROCÉS DE PREINSCRIPCIÓ I MATRICULACIÓ DELS ALUMNES DE LA LLAR D’INFANTS “ELS PLANÇONS “ DE FONTCOBERTA**

Pren la paraula el regidor Sr. Narcís Bartis i explica que l’Ajuntament de Fontcoberta ha assumit les competències relacionades amb el procés de preinscripció i admissió d’infants a la llar d’infants municipal i proposa aprovar els barems presentats per la preinscripció i matriculació de la llar d’infants

Pren la paraula la regidora Sra. Consol Mas i comenta que grup de CIU hi està d’acord i troba molt bé donar preferència als nens i nenes del municipi, i que s’hagi tingut en compte el barem dels nens discapacitats, i el dels nens celíacs.

Seguidament pren la paraula el regidor Sr. Narcís Bartis i agraeix la col·laboració i l’haver consensuat aquest tema amb el grup de l’oposició.

A continuació es procedeix a la votació.

Per unanimitat de tots els assistents s’acorda: Aprovar els barems en el procés de preinscripció i matriculació dels alumnes de la llar d’infants “Els Plançons” de Fontcoberta.

**“PROCÉS DE PREINSCRIPCIÓ I MATRICULACIÓ DELS ALUMNES**

**L’Ajuntament de Fontcoberta ofereix 33 places a la Llar d’Infants Municipal” Els Plançons”**

**13 places de P1 i 20 places de P2.**

**CALENDARI:**

**Presentació de sol·licituds: del 7 al 18 de maig de 2012**

**Publicació de les llistes baremades de sol·licituds: 25 de maig de 2012**

**Termini per a presentar reclamacions: 28, 29 i 30 de maig de 2012**

**Sorteig públic per determinar l’ordenació de sol·licituds: entre 28 i 30 de maig de 2012**

**Publicació de les llistes d’alumnat admès: 6 de juny de 2012**

**Període de matriculació: de l’11 al 15 de juny de 2012**

El període de preinscripció serà el vigent del Departament d'Educació de la Generalitat de Catalunya,, a dalt esmentat, i es podrà ampliar o canviar per necessitats del centre, justificades per la regidoria d'Educació de l'Ajuntament.

L'obertura del període de preinscripció es farà públic a les cartelleres de la llar d'infants, a l'Ajuntament i a la pàgina web, junt amb la relació de serveis que ofereix el centre, l'horari i les quotes a abonar per cadascun dels serveis, així com la quota de matriculació.

La preinscripció i posterior matrícula dels alumnes es realitzarà a l'Ajuntament de Fontcoberta durant el període a dalt esmentat i a l'horari que s'estableixi. A l'Ajuntament es facilitaran els impresos i tota la informació necessària per formalitzar la preinscripció i posterior matrícula.

**REQUISITS D'ADMISIÓ I CRITERIS D'AVALUACIÓ I PUNTUACIÓ DE LES SOL·LICITUDS**

Juntament amb la sol·licitud de preinscripció cal presentar la documentació identificativa en el termini establert.

A cada sol·licitud se li assigna un número que ha de servir per ordenar-les en cas d’empat.

En les situacions d’empat que es produeixin després d’aplicar els barems, el desempat es farà per sorteig públic.

1. **DOCUMENTACIÓ IDENTIFICATIVA (S’HA DE PRESENTAR EN TOTS ELS CASOS)**

Original i fotocòpia del llibre de família.

Original i fotocòpia del DNI de la persona sol·licitant (pare, mare o tutor/a) o de la targeta de residència on consta el NIE si es tracta de persones estrangeres.

Original i fotocòpia del DNI de l’alumne/a, si en té.

Original i fotocòpia de la targeta sanitària individual.

* Les fotocopies es podran fer a les oficines de l’Ajuntament

1. **DOCUMENTACIÓ ACREDITATIVA DEL CRITERI DE PRIORITAT**

* *Nens i nenes empadronats a Fontcoberta.*

**Documentació a presentar:**

Certificat de convivència de l’alumne/a on consti empadronat en el municipi de Fontcoberta junt amb els pares o tutors legals emès per l’Ajuntament, amb control sobre la veracitat de la domiciliació i la residència en el municipi.

**Si el nombre de sol·licituds d’admissió fos superior a l’oferta de places, o bé per gestionar les places lliures, s’aplicaran els següents barems, aprovats per l’Ajuntament Ple en data 18 d’abril de 2012, per ordre de prioritat**

1. **CRITERIS GENERALS I COMPLEMENTARIS I DOCUMENTACIÓ A PRESENTAR**

*1r.- Nens i nenes que tinguin avis o àvies que visquin i estiguin empadronats a Fontcoberta. Es valorarà un sol avi o àvia per infant.*

***50 punts***

**Documentació a presentar:**

* Certificat d’empadronament emès per l’Ajuntament de Fontcoberta.

*2n.- Nens i nenes que tinguin un dels pares que treballin en empreses i ocupacions radicades en el municipi de Fontcoberta.*

***25 punts***

**Documentació a presentar***:*

* Còpia del contracte laboral o d’un certificat emès a aquest efecte per l’empresa.
* En el cas de treballadors en el règim d’autònoms, es té en compte el domicili acreditat a l’Agència Tributària i s’acredita amb una còpia del formulari de la declaració censal d’alta, modificació i baixa en el cens d’obligats tributaris (model 036).

*3r.- Proximitat del domicili habitual . Quan el domicili estigui a l’àrea d’influència del centre, menys de 2 km de la Llar d'Infants.*

***15 punts***

**Documentació a presentar:**

* Original i fotocòpia del DNI de la persona sol·licitant acompanyada del certificat d’empadronament del corresponent Ajuntament.

*4t.- Germans escolaritzats en el centre en el moment de presentar la sol·licitud de preinscripció.*

***10 punts***

**Documentació a presentar:**

* Certificat del centre on es faci constar que el germà o germana hi consta escolaritzat.

*5è.- Nens i nenes que acreditin una discapacitat de grau igual o superior al 33%, o quan el pare, mare, tutor legal o un germà o germana acrediti una discapacitat igual o superior al 33%.*

***10 punts***

**Documentació a presentar:**

* Original i fotocòpia del certificat de discapacitat de la persona que al·legui aquesta condició, emès pel Departament de Benestar Social i Família.
* També s’admeten els certificats de discapacitat emesos per l’ICAM (Institut Català d’Avaluacions Mèdiques) o pels organismes competents d’altres comunitats autònomes.

*6è.- Si el nen/a forma part d’una família nombrosa, o monoparental.*

***5 punts***

**Documentació a presentar:**

* Original i fotocòpia del carnet de família nombrosa o monoparental vigent.

*7è.- En cas de que el nen/a tingui una malaltia crònica que afecta el seu sistema endocrí o metabòlic, inclosos els celíacs.*

***5 punts***

**Documentació a presentar:**

* Informe emès per un metge o metgessa del sistema públic de salut o certificat mèdic oficial amb signatura legalitzada pel col·legi de metges de la demarcació corresponent, en què s’indiqui expressament que l’alumne/a té diagnosticada una malaltia crònica que afecta el seu sistema digestiu, endocrí o metabòlic, inclosos els celíacs, i s’hi especifiqui de quina malaltia es tracta.

*8è.- Si el nen/a forma part d’un part múltiple.*

***5 punts***

**Documentació a presentar:**

El llibre de família

Els anteriors requisits d'admissió i criteris d'avaluació quedaran sotmesos en última instància a criteri i arbitri de l'Ajuntament.

**BASES I CONDICIONS DE LA MATRICULACIÓ**

1.- Una vegada s’hagi admès l’alumne/a es farà el pagament de la matrícula durant el mes de juny, com a reserva de plaça per començar el curs el mes de setembre. En cas de que el nen o nena no ingressi a la llar d’infants per decisió dels pares o tutors quan comenci el curs escolar, la quota de la matrícula no serà retornada.

2.- El curs finalitzarà el dia 31 de juliol, per tant els pares o tutors hauran d’abonar a la llar d’infants 11 mensualitats.

Els pares o tutors seran informats de les quotes que s’hauran d’abonar per servei rebut a partir del primer mes lectiu.

Els alumnes matriculats no es podran donar de baixa, si no es per causa totalment justificada, la qual serà estudiada per la Junta de Govern de l’Ajuntament de Fontcoberta, prèvia petició per escrit dels interessats. En cas de baixa es perd la plaça a la llar d’infants.

3.- Les taxes i preus públics pels serveis de la llar d’infants municipal seran els vigents per a cada curs, una vegada aprovats per l’Ajuntament en la corresponent ordenança fiscal municipal. L’aplicació de les variacions aprovades es farà efectiva en la matrícula (mes de juny), i a partir de l’1 de setembre per la resta de serveis i durant tot el curs les revisions es fonamentaran en l’augment de l’IPC i l’augment del cost del servei.

La matriculació a l’escola Els Plançons pressuposa l’acceptació de les presents bases.

I no havent-hi més assumptes a tractar el Sr. Alcalde dóna per acabada la sessió a les 21 hores. Ho certifico.

L’Alcalde La Secretària